खुशवंत सिंह की पुस्तक ‘ट्रेन टु पाकिस्तान’ आए 61 साल हो गए हैं, लेकिन मुझे पक्का भरोसा है कि राष्ट्रवाद के घनघोर हिमायतियों में से ज़्यादातर ने उसे नहीं पढ़ा है। सआदत हसन मंटो की छोटी-सी कहानी ‘तोबा टेकसिंह’ भी इनकी निग़ाहों से नहीं गुज़री है। ऐसे में लैरी कॉलिन्स और डॉमिनिक लैपियर के ‘फ़्रीडम ऐट मिडनाइट’ के काले अक्षर तो भैंस बराबर ही हुए। सलमान रश्दी के ‘मिडनाइट चिल्ड्रन’ से साबका पड़ना तो दूर राही मासूम रज़ा के ‘आधा गॉव’ का नाम भी जिन्होंने नहीं सुना, वे भी जब गुरमेहर के बारे में अपने विद्वत-विचार ज़ाहिर करने से बाज़ नहीं आ रहे हों तो हमें भारतीय संस्कृति के मौजूदा ठेकेदारों से चिंतित होना ही चाहिए।